În după amiaza zilei de 25 martie 2024, polițiștii Secției 7 Poliție Rurală Sebeș au fost sesizați de către o femeie de 49 de ani, din județul Teleorman, care a locuit, fără forme legale, în casa unui bărbat din comuna Șpring, județul Alba, cu privire la faptul că a fost victima unei infracțiuni de viol.
Din cercetări a rezultat că, în noaptea de 24/25 martie 2024, bărbatul în vârstă 36 de ani, la casa căruia a locuit femeia, împreună cu un bărbat de 46 de ani, din comuna Șpring, pe fondul consumului de băuturi alcoolice, prin violență, ar fi determinat-o să întrețină, cu ei, relații sexuale și ar fi împiedicat-o să părăsească casa, agresând-o.
Pentru obținerea de probe, în după amiaza zilei de 25 martie, locuința în care s-ar fi produs faptele a fost percheziționată de către polițiști.
Față de cei doi bărbați, a fost luată măsura reținerii, pentru 24 de ore, sub aspectul săvârșirii infracțiunilor de viol, lipsire de libertate în mod ilegal și lovire sau alte violențe, urmând ca în cursul zilei de azi, 26 martie, să fie prezentați Parchetului de pe lângă Judecătoria Sebeș, pentru dispunerea măsurilor legale.
Cercetările sunt continuate.